Proving Existence Of God As Part Of Innate Nature To An Atheist Who Rejects It?
فطرت انسانوں میں پائے جانے والے عمومی رجحانات کے مطالعہ سے معلوم ہوتی ہے۔ انفرادی احساس کا اس میں کوئی وزن نہیں۔ کسی بنی ہوئی چیز کا خالق یا بنانے والے کا تصور بالکل فطری اور بدیہی ہے۔ انسان خود کو مخلوق دیکھتا ہے تو خالق کا سوال پیدا ہوتا ہے۔ وہ اپنے اندر اور کائنات میں صرف خلق ہی نہیں دیکھتا بلکہ ارادہ، شعور اور اپنی بنت میں علم کا ایک عظیم نمونہ بھی دیکھتا ہے۔ وہ سمجھتا ہے کہ اس کے خالق میں یہ خوبیاں ہوں گی تبھی اس نے ایسا شاہکار پیدا کیا۔ وہ اس نظم میں وحدت اور ربط دیکھتا ہے جس سے وہ اس نتیجے تک پہنچتا ہے کہ یہ سب کسی ایک ذہن یا ایک اسکیم نے کیا ہے۔ یہ فطری نتائج ہیں۔ اسی پر مواخذہ ہوگا کہ یہ نتائج تو خود بخود پیدا ہو رہے تھے۔ اگر ان سے کسی نے انحراف کیا ہے تو اس کی کیا دلیل تھی۔ وہ خود ان دلائل پر کتنا مطمئن تھا۔ کتنی دیانت داری سے اس پر یقین کرتا تھا کہ خلق و شعور کے اتنے عظیم اور اتنی مسلسل مظاہرے محض اتفاقات کا نتیجہ تھے۔